Declaració sobre la tramitació de la ratificació
del CETA al Congrés dels Diputats

Les institucions i entitats reunides el dia 4 de maig de 2017 al Parlament de Catalunya hem aprovat en els darrers mesos resolucions, mocions o comunicats expressant la nostra preocupació sobre un conjunt de tractats de comerç i inversió, anomenats de nova generació, que la Unió Europea està negociant i/o en procés d'aprovació: el TTIP, el CETA i el TISA.

En aquests posicionaments ens fèiem ressò de les preocupacions d'importants sectors econòmics i socials sobre possibles impactes als drets socials, laborals, ambientals, l'equitat de gènere, la seguretat alimentària, la salut, culturals, informàtics, etc., així com sobre la defensa d'un espai de mercat amb concurrència equitativa per als diferents agents econòmics, que permeti l’enfortiment del teixit econòmic i social del nostre país. De la necessitat de garantir, en termes expressats a la resolució aprovada pel Ple del Parlament de Catalunya el passat 6 d’octubre, “la defensa o la millora de l’actual marc legislatiu i reglamentari, nacional o europeu, en matèria social, econòmica, de salut, cultural, ambiental i de defensa dels serveis públics” i “la preservació explícita dels drets laborals establerts pels tractats de l’Organització Internacional del Treball, els drets socials, econòmics, culturals i ambientals”.

També constatàvem els antecedents de tractats de característiques similars, amb una perspectiva de temps en funcionament que, lluny de respondre a les expectatives generades inicialment quant a la generació de llocs de treball i millora de l'economia, han suposat seriosos problemes de subsistència a importants sectors econòmics i extenses capes de la població, tot generant indesitjades conseqüències a nivell econòmic, social i polític.

Per tot això plantejàvem la necessitat que el procés de negociació i, en el seu cas, d'aprovació d'aquests tractats es fes, com estableix la resolució del Parlament de Catalunya:

· Promovent “la informació i el debat sobre els tractats internacionals de comerç i inversions en curs de negociació o d’aprovació”.
· Creant “una comissió d’estudi dels possibles impactes del TTIP, del CETA i del TISA en els diferents àmbits econòmics, socials, culturals i ecològics (...), amb una participació plural i equilibrada dels sectors interessats”.
· Disposant “de més informació sobre els impactes per sectors del TTIP, amb debats sectorials i amb els representants dels consumidors sobre els continguts i l’abast del text, amb l’objectiu d’avaluar el tractat amb totes les garanties i que cada sector en conegui les repercussions”.
· Avaluant “l’adaptació de la regulació del TTIP a les necessitats de les petites i mitjanes empreses”.
· I que “el procés de ratificació es faci, a més de pel Consell i el Parlament Europeu, pels vint-i-vuit països membres de la Unió Europea, preferentment via referèndum”.

L'Acord Integral sobre Economia i Comerç entre la Unió Europea i el Canadà (CETA) ha estat el primer d'aquests tractats sobre els que les comissions negociadores van arribar a un acord (octubre de 2014) i que ha estat aprovat pel Consell (31 d'octubre de 2016) i pel Parlament Europeu (15 de febrer de 2017), i que ara necessita ser ratificat pels vint-i-vuit estats membres de la UE i pel Canadà.

Malgrat que no existeix cap element a l'agenda política que en justifiqui la urgència, el Consell de Ministres del Govern espanyol va aprovar el passat 24 de març remetre a les Corts la proposta de ratificació del CETA. Mentre a d’altres països aquest procés de ratificació es pot allargar mesos i fins i tot anys i es pot acabar decidint via referèndum, el Govern espanyol ha optat, d'entre tots els procediments legals possibles, el que millor evita la possibilitat d'un període d'estudi, informació i debat públic amb les parts socials, econòmiques i les institucions polítiques afectades. 

Aquesta constatació ve reforçada pel fet que s'ha arribat al punt d'elevar una consulta al Consell d'Estat per si es podia, fins i tot, evitar el debat i la votació al Congrés dels Diputats. 

Per tot això les institucions públiques i entitats socials signants:

· Ens ratifiquem un cop més en la necessitat d'un període d'informació i debat públic en el que tant els sectors socials i econòmics com les administracions públiques afectades per aquests tractat puguin participar i conèixer totes les implicacions i impactes que pot comportar.
· Considerem que, més enllà de la ratificació o no del CETA, el procediment emprat ens planteja una qüestió de qualitat mínima de la nostra democràcia, així com de manca de respecte a la ciutadania i a la resta d'institucions públiques implicades.

· En conseqüència, demanem la suspensió del procediment endegat per a la ratificació del CETA, la retirada del projecte remès pel Consell de Ministres a les Corts i l'obertura d'un nou procediment amb la participació de tots els actors implicats.

Parlament de Catalunya, Barcelona, 4 de maig de 2017.

